עורב ויונה

עדי מזור

10/06/2019

תסריטאות א'  
בית הספר סם שפיגל לקולנוע וטלויזיה

**חוץ, מגרש חנייה באזור העיר העתיקה, יום**

ראמי (28) יושב בכסא הנהג, לוקח שאכטה ארוכה מג'ויינט, מפנה את ראשו לנעמה (24) שיושבת לידו, תופס את סנטרה, מתקרב לפיה ונושף לתוכו את העשן. ברקע ברדיו, מתנגן השיר של קניה ווסט BOUND2 בליווי קריינות.

קריין

אהלן שלום, חמש דקות אחרי חמש בערב.. בגלגל"צ פותחים שעה נוספת של מוזיקה שחורה.. המוזיקה שעורך לנו דן כהן.. אני יונתן גת.. והנה קניה ווסט עם באונד2.. תהנו..

נעמה יונקת לפיה את העשן ומוציאה אותו החוצה, ולאחר מכן צוחקת צחוק מתגלגל ומובך. היא מחזיקה בידה כדור מעיכה ורוד. על הדשבורד ישנה חבילת מגבונים לחים, בקבוק מים קטן, כמה עשרות אגורות וגומייה לשיער. פנים הרכב מאוד מבולגן: במושב האחורי תיק ענק ולידו שמיכת פוך מקופלת ברישול, עליה מונחים בגדים לא מקופלים. מתחת לרדיו מונחות שתי כוסות קפה, בתוכן עשרות סיגריות כבויות וספוגות בקפה וחלב מחמיץ. ראמי מתקרב לנשק את נעמה, הטלפון מצלצל, נעמה קצת נבהלת:

נעמה

הלו..

אמא

היי מתוקה

נעמה, עונה לאמה בחוסר חשק מוחלט

נעמה

היי...

אמא

איפה את?..

נעמה

ישנתי אצל נועה בדירה כבר אמרתי לך..

אמא

כן אני יודעת אבל חשבתי שתחזרי בבוקר..

נעמה

בסדר מה כבר יש לי לעשות בבית.. כאילו ישנתי אצלה ועכשיו אנחנו סתם מסתובבת בעיר.. את יודעת..הלכנו לאכול פיצה וזה..

אמא

אה יופי... איזה יופי.. בדיוק הדס הגיעה עם דרור האמת ורציתי להגיד לך לבוא אבל אם כבר אכלת..

נעמה

כן.. לא.. אני..אני לא רעבה..

אמא

טוב מתוקה שלי תבלו בנעימים.. יש לך משמרת בקפה בערב לא?

נעמה

כן..

אמא

טוב.. תהני מאמוש.. אני לא נועלת את הדלת מלמעלה טוב?

נעמה

טוב..

אמא

ביי מתוקה שלי

נעמה

ביי.

ראמי מסתכל על נעמה

ראמי

את רעבה?

נעמה

כן.. קצת..

ראמי מכבה את הג'ויינט בתוך כוס הקפה

ראמי

אז יאללה.. בוא נצא להביא לנו משהו למה אני גווע

נעמה

לא בא לי לצאת האמת.. אולי תביא לנו משהו לפה?

ראמי מסתכל על נעמה ומחייך ואז פורץ בצחוק

ראמי

איזה פחדנית את.. די אני מת!

נעמה

מה קשור!

נעמה זורקת עליו את כדור המעיכה

ראמי (צוחק)

אחח.. זה כאב.. כאב לי בלב

נעמה

מה קשור פחדנית יא מפגר, נראה לך שיש לי עצבים לכל התסביכים האלה עכשיו?

ראמי, נאנח

ראמי (בטון מבודח)

נו אז מה להביא לך מבחוץ גברת ח'וויפה? (פחדנית בערבית)

נעמה

מה זה?

ראמי

ח'וויפה, פחדנית

נעמה

דודה שלך פחדנית!

ראמי

טוב.. דודה שלי פחדנית.. נו מה להביא לך?

נעמה

לא יודעת.. מה שבא לך

ראמי

טוב.. אני אפתיע אותך.. יעשה לך סורפרייז..

נעמה

תעשה לי מופג'אה (הפתעה בערבית)

ראמי מסתכל על נעמה מרוצה ומחייך

ראמי

טוב! טובה את!.. טוב יאללה..

ראמי נותן לנעמה נשיקה קטנה על הפה, יוצא מהאוטו וסוגר אחריו את הדלת. הוא מתכופף מעט לחלון הרכב הפתוח

ראמי

את בטוחה שאת לא רוצה לעשות איזה סיבוב?

נעמה

כן.. בטוחה.

ראמי דופק קלות על גג האוטו

ראמי

טוב.. איך שבא לך.. קופה..

נעמה

דודה של..

ראמי

כן, כן.. דודה שלי קופה.. אני יודע..(צוחק) יאללה זזתי

ראמי פונה ללכת. נעמה מחייכת חיוך מאוהב ומביטה בראמי מתרחק מהאוטו, סוגרת בלחיצת כפתור את החלונות הפתוחים ונועלת בלחיצה נוספת את האוטו. היא משעינה את ראשה לאחור ומשחקת בחוסר מנוחה עם כדור המעיכה שבידה. היא מחליפה תחתנות ברדיו, אך שום תחנה אינה לטעמה. היא סוגרת את הרדיו ושוב משעינה את ראשה אחורה. היא קמה שוב, שולחת את ידה לתיק שנמצא במושב האחורי ומוציאה מתוכו נייר טואלט. היא משחררת את הנעילה, פותחת את הדלת, יוצאת מהאוטו, ועומדת מאחוריו - צמוד לבגאז'. כשהיא מסתכלת ורואה שאין איש מסביב, היא פותחת את רוכסן הג'ינס שלה, מורידה אותו, ומתכופפת להשתין. השתן שלה נוזל מהחלק האחורי של האוטו לעבר הגלגל הימני ומעבר לו, כך שמי שמסתכל על קדמת האוטו יכול לראותו בבירור נוזל לאיטו ומתפשט (אך לא להבחין בנעמה). לפתע, השתן נוגע בנעל של מישהו. הוא מנער אותה מעט. נעמה מסיימת להשתין ומתרוממת כדי להרים חזרה את הג'ינס. כשהיא מתרוממת היא רואה מולה שוטר עומד ומסתכל עליה. על פניה מבט מבוהל.

**חוץ, מגרש חנייה באזור העיר העתיקה, יום**

מסך שחור – פייד אאוט. נעמה עומדת ליד השוטר שתפס אותה משתינה בשילוב ידיים ונשענת על הרכב. השוטר הוא פקד פארס סעדי, קצין דרוזי, מפקד הסיור ואחראי הגזרה. נעמה נראית טרודה ולחוצה, מרכיבה משקפי שמש גדולים וחובשת קפוצ'ון גדול. במקום עומדות עוד שתי ניידות בנוסף לג'יפ משטרתי של מג"ב, עליו נשענים שני שוטרים. בתוך שלושת הרכבים מפוזרים עוד שלושה שוטרים. יש אוירה של אירוע משטרתי יוצא דופן.

פקד פארס

מפקדה ממשנה 1, עבור

מפקדה

רות עבור משנה 1

פקד פארס

רות.. אה.. יש לנו פה אירוע של עורב ויונה..

מפקדה

רות קיבלתי משנה 1.. העורב והיונה איתך?

פקד פארס

שלילי, רק היונה.. ממתין לעורב שיגיע

מפקדה

רות קיבלתי משנה 1. מעבירה לנץ לתגבורת במקרה הצורך

נעמה פונה לפקד פארס, היא מסתכלת על תג השם שלו ופונה אליו בשמו הפרטי

נעמה

היי, תקשיב.. אה.. פארס, פארס נכון?

פקד פארס

כן אבל אני מעדיף שתקראי לי אדוני השוטר.. בסדר?

נעמה

אוקיי סליחה.. אדוני השוטר.. תקשיב.. בבקשה אל תספרו להורים שלי בסדר? אני ממש ממש מתחננת שכל הסיפור הזה לא יצא מפרופורציה ו..

פקד פארס

היי, היי.. תירגעי בבקשה בסדר? אנחנו נעשה כל מה שצריך וקודם כדאי לחכות לחבר שלך שיגיע ואז נחליט איך פועלים..

נעמה

אין בעיה פשוט אני לא רוצה להסתבך ב..

פקד פארס

כבר הסתבכת גברתי הצעירה. את עברת על החוק ואת יודעת מה קורה כשעוברים על החוק נכון?

נעמה

כן..

פקד פארס

מה קורה כשעוברים על החוק?

נעמה

אבל..

פקד פארס

מה קורה כשעוברים על החוק?

נעמה משפילה ראש במבוכה

פקד פארס

נענשים. זה מה שקורה. תחכי פה בצד בבקשה.

למקום חוזר ראמי עם מגש של פיצה. הוא מביט מרחוק על המתרחש ועל פניו הבעה מבולבלת. הוא מאט את צעדיו כמהסס להתקרב למקום, אך מבין שאין לו לאן לברוח והוא מתקדם לכיוון נעמה, פקד פארס והניידות. הוא מסתכל על נעמה שעומדת בצד עטויה בקפוצ'ון ומשקפי שמש ענקיים, פקד פארס גם כן מתקדם לעברו, ומאחוריו שני שוטרי המג"ב מתהלכים. בשלב זה מתחילים להתקהל מעט אנשים מסביב לאירוע ולהביט במתרחש

פקד פארס

ראמי נג'ר?

ראמי עונה בטון תמים

ראמי

כן.. יש בעיה?

השוטר פארס מחייך וצוחק למשמע השאלה של ראמי ומסתובב לשני השוטרים האחרים כמעוניין לקבל מהם אישור לדאחקה שזה הרגע שמע. הם צוחקים גם הם

פקד פארס

הוא שואל אם יש בעיה חבר'ה.. כן יש בעיה, ואתה יודע יפה מאוד מה הבעיה..

ראמי קולט את השם "פארס" על תג השם שמוצמד למדים, מגחך, ופונה אליו בערבית

ראמי (בערבית)

מה אתה רוצה אה? טוב לך איפה שאתה? טוב לך ב..

השוטר פארס מתעצבן על ראמי, תופס את זרועו ועונה לו בעברית

פקד פארס

אתה תהיה בשקט הבנת? ואם כבר אתה פותח את הפה שלך אז שיהיה בעברית זה מובן לך העניין הזה? אני לא חבר שלך מהשכונה... בוהדנה! תביא לי את הדפי דו"חות מההניידת בתא כפפות שם..

עוד אנשים מתקהלים סביב האירוע שנוצר ומתחילים להתלחשש

ראמי

תנו לאנשים לחיות! למה אנחנו פוגעים במישהו? לכו תתפסו פושעים, רוצחים, סוחרי סמים למה חסר..

פקד פארס

סוחרי סמים אה? (מגחך) אתם שניכם יודעים יפה מאוד שאסור לכם להסתובב ביחד.. כל האזור פה מרושת במצלמות, מה אתה חושב לא רואים? לא שומעים? ערבים לא מסתובבים עם יהודיות הבנת? זה החוק! מה קרה, נגמרו הבנות אצלכם?

ראמי משחרר צחוק אירוני ומגחך

ראמי

אצלכם..

פקד פארס תופס שוב בזרועו של ראמי

פקד פארס

אל תנסה את הסבלנות שלי! הבנת?! מה התעודת זהות שלך?

ראמי, עונה לפקד פארס תוך גלגול עיניים

ראמי

039159827

נעמה מתקדמת במהירות לעבר ראמי ופקד פארס

נעמה

אדוני השוטר בבקשה בבקשה תעזוב אותנו בשקט ותן לנו ללכת ולא נעשה את זה יותר! אני בכלל לא רוצה להיות איתו אפילו.. זה סתם!

ראמי מסתכל על נעמה בשוק, האנשים מסביב מתלחששים בינהם

ראמי

מה אמרת?

נעמה

אדוני השוטר זאת הייתה מעידה חד פעמית אני נשבעת! בבקשה תתן לנו ללכת!

ראמי

יא פחדנית מה את עושה להם חשבון?!

נעמה

תסתום כבר אני רוצה ללכת הביתה!

ראמי

זהו? נגמרו העקרונות?! נגמר?? ח'וויפה את! יא פחדנ...

נעמה

סתום כבר מה עקרונות עכשיו! זה דו"ח של איזה מיליון שקל!

נעמה מתחילה לבכות, ראמי מתקרב אליה ושם עליה יד להרגיע, פקד פארס תופס את ידו ומוריד אותה ממנה.

ראמי

טוב די לבכות..

פקד פארס

תעזוב אותה ותעמוד פה בצד, ואת תעמדי פה. נו בוהדנה איפה הפנקס?? שעה להביא פנקס?!

בוהדנה צועק לפקד פארס מרחוק

בוהדנה

אני לא מוצא את זה תבוא שנייה!

פקד פארס

חכו פה שניכם

בינתיים למגרש החנייה מגיעים שני אוטובוסים, אחד של תגלית ועוד אחד של עובדי תעשייה אוירית שנמצאים ביום גיבוש בירושלים. הם כולם יורדים מהאוטובוס היישר לתוך ההתרחשות. הם כולם סקרנים מאוד ומתחילים גם הם להתקהל סביב האירוע. המדריכה של עובדי תעשייה אוירית מפצירה בהם להתאסף סביבה כי יום הסיור צריך להתחיל

מדריכת טיולים

חבר'ה אני מבקשת מכם להגיע כולם אליי יש לנו לו"ז צפוף וארוחת צהריים טעימה מחכה לנו בהמשך... חבר'ה להגיע לפה

אף אחד אינו מקשיב לה, כולם בשלהם ממשיכים להתקהל ולהתלחשש

נער תגלית

What happened over here?

עובד תעשייה אוירית

מה זה מה קורה פה?

עובר אורח שכבר נמצא במקום עונה לה

עובר אורח

זה ערבי ויהודייה תפסו אותם..

עובדת תעשייה אוירית

אוי ואבוי...

מדריכת התגלית מדברת לחניכי תגלית עם המדונה

מדריכת תגלית

In Israel, Arabs and Jews cannot have romantic relationships, it's against the law..

למקום נדחף עובר אורח נוסף

עובר אורח ב'

זאת האופנה האחרונה??? מה קורה עם בנות ישראל שמיוחמות על ערבים?? אצל גברים יהודים אתן לא מסופקות?? מה זה!

ראמי חוטף עצבים ובא להתנפל לעבר עובר האורח, שני השוטרים שלצד פקד פארס תופסים אותו ומשכיבים אותו על הרצפה

הקהל מסביב המום ומעיר הערות ביניים

נעמה

לא! תפסיקו מה אתם עושים לו??

עובר אורח ב

טוב מאוד! מקווה שיזמברו אותך על זה! גועל נפש! ואת?! איפה ההורים שלך??

נעמה, חנוקה מבכי ודמעות

נעמה

סתום את הפה יא מכוער!

פקד פארס

הלו אדוני! תתרחק מפה! חבר'ה לפזר את ההפגנה! יאללה להתרחק!.. ואת.. שבי בשקט!

נעמה ממשיכה לפרוץ בבכי, פקד פארס מניח עליה יד להרגיע אותה והיא מעיפה לו אותה בעצבים. השוטרים האחרים שנמצאים במקום מוציאים פס סס"ל ומתחילים לגדר איתו את המקום. אנשים נוספים מתקהלים סביב פס הסס"ל והמקום מתחיל להראות כמעין זירת אגרוף. עוברת אורח נוספת באזור מביעה את דעתה בעניין

עוברת אורח

איך אנשים לא שמים לב שמשהו פה לא בסדר? אתם לא שפויים! יש פה בחור ובחורה..

עובר אורח ג'

גברת תהיי בשקט הדעה שלך לא מעניינת

עוברת אורח

סליחה אתה לא תחליט מה מעניין ומה לא! יש פה בחור ובחורה פרטיים שהחליטו שזה מה שבא להם ועושה להם טוב, מי אתם שתחליטו בשבילם?! למה עדיין מעניין פה מישהו ערבי יהודייה מה זה הדבר הזה?!

עוברת אורח ב' (לנעמה)

אני פשוט מקווה שיום אחד תתבגרי ותתאהבי ביהודי, זה הכל.

חלק מהאנשים מחזקים את דבריה, מהנהנים ואומרים "נכון" ו"צודקת", נעמה מתחפרת בתוך הקפוצ'ון שלה ומשפילה מבט

עוברת אורח

מישהו שאל אותך לדעתך תגידי לי??

עוברת אורח ב'

סליחה?! זאת מדינה דמוקרטית גברת אני אגיד מה שבא לי!

עובר אורח ג'

תתביישו כולכם! כן גם משטרת ישראל! כל פעם אני מופתע מחדש מרמת החושך והגזענות במדינה הזאת! גועל נפש! איזה גנים אתם בדיוק רוצים לשמר?! התקרחות מוקדמת ואף ענק?! ממש יופי של גנים!

עובד תעשייה אוירית

אתה תשב בשקט אדיוט!

עובר אורח ד'

לך תעשה חמוצים יא יצור! תעצרו אותו הלו משטרה! הוא עושה פה בלגאן!

שוטרים נוספים מגיעים למקום ומנסים להרגיע את הרוחות, פקד פארס מנסה להשתלט על ההמון

פקד פארס

היי! כולם להיות בשקט!! אתם מפריעים למשטרת ישראל לבצע את תפקידה! הלו, אתה ואת בואו לפה בבקשה! (מצביע לעבר ראמי ונעמה) יאללה בואו נסיים עם זה! אני לא מתכוון להיתקע פה עוד הרבה זמן

שני שוטרים אוחזים בראמי (אחד מכל צד) והוא ונעמה עומדים מול פקד פארס, שמקריא מתוך דף

פקד פארס

ראמי נג'ר ונעמה לוי, על פי סעיף 5א' המקובע בחוק – אין לקיים קשרים זוגיים מעורבים, להלן

– ערבי ויהודייה, לרבות קשרים אינטימיים ורומנטיים. העוברים על החוק עשויים להיענש בחומרה ולשלם קנס כספי בגובה 10,000 שקלים עם תפיסת בני הזוג.

כותב את הסכום על דף מילוי הדו"ח, קורע אותו ומגיש לראמי

פקד פארס

בבקשה. אני קונס אתכם ב-1,000 שקלים בלבד הפעם

ההמון מסביב שורק בוז ומריע, בהתאמה

פקד פארס

אבל שתדעו שאם תיתפסו בפעם הבאה העונש יהיה הרבה יותר כבד, אני מציע לכם לא לנסות אותנו. חברים, נגמרה ההצגה קדימה לפזר את ההפגנה. ואתם... לכו הביתה מיד, כל אחד לבית שלו.. ואתה במיוחד...

מצביע על ראמי

פקד פארס

אתה תיזהר להתעסק איתי עוד פעם הבנת אותי?

ראמי מסתכל על פקד פארס בשתיקה, הבעת פניו עצבנית.

פקד פארס

מפקדה ממשנה 1

מפקדה

רות עבור משנה 1

פקד פארס

תם אירוע עורב ויונה, נקנסו ב-1,000 שקלים עם אזהרה חמורה. נמצאים במאגר, עבור.

מפקדה

רות קיבלתי משנה 1... יש לכם א' לחזור לנץ

פקד פארס

רות...

הניידות עוזבות את המקום והמקום אט אט מתחיל להתרוקן. ראמי ונעמה עומדים ליד האוטו בשתיקה.

ראמי ממשיך לעמוד מחוץ לרכב. נעמה נכנסת לאוטו, מתיישבת על הכסא, לוחצת על הכפתור נועלת את הדלתות (שומעים את קול הנעילה)

מסך שחור.